ปรากฏการณ์บุพเพสันนิวาส
ถ้าให้เลือกซื้อหุ้น ระหว่าง BEC เจ้าของช่อง 3 และ WORK เจ้าของเวิร์คพอยท์ หลายคนคงต้องเบือนหน้าหนี BEC และคิดว่า WORKPPOINT น่าสนใจกว่า แต่วันนี้ลงทุนแมนมีตัวเลขที่น่าสนใจจะเล่าให้ฟัง
1 มี.ค. 2561

ปรากฏการณ์บุพเพสันนิวาส / โดย ลงทุนแมน
ถ้าให้เลือกซื้อหุ้น
ระหว่าง BEC เจ้าของช่อง 3 และ WORK เจ้าของช่อง WORKPOINT
หลายคนคงต้องเบือนหน้าหนี BEC
และคิดว่า WORKPOINT น่าสนใจกว่า
แต่วันนี้ลงทุนแมนมีตัวเลขที่น่าสนใจจะเล่าให้ฟัง
รู้ไหมว่าบริษัท BEC ตอนที่กำลังเป็นที่นิยมเคยมีมูลค่าบริษัทมากสุดหลัก แสนล้านบาท
และรู้ไหมว่าบริษัท WORKPOINT ตอนที่เป็นแค่คนทำวาไรตี้เกมโชว์ เคยมีมูลค่าบริษัทแค่หลัก พันล้านบาท
28 กุมภาพันธ์ 2018
บริษัท WORKPOINT ตอนนี้มีมูลค่าบริษัท 35,000 ล้านบาท ซึ่งถือว่าเป็นบริษัทที่เป็นเจ้าของช่องทีวี ที่มีมูลค่ามากสุดในตลาดหลักทรัพย์แห่งประเทศไทย
ส่วนบริษัท BEC ที่เคยยิ่งใหญ่ตอนนี้มีมูลค่าบริษัทเหลือ 20,000 ล้านบาท
เรื่องนี้บอกอะไรให้แก่เรา
ไม่มีอะไรที่อยู่ค้ำฟ้าไปได้ตลอด
เราต้องคอยพัฒนาตัวเองอยู่เสมอ
โดยเฉพาะในวงการสื่อ และบันเทิง ซึ่งต้องคอยติดตามว่าผู้ชมตอนนี้ต้องการอะไร
ใครที่ใช้วิธีการเดิมๆ แล้วจะหวังผลลัพธ์ที่ดีขึ้น ก็คงจะเป็นไปไม่ได้
สิ่งที่ต้องทำคือ วิธีการที่แตกต่าง การนำเสนอที่แตกต่าง
จนมาวันนี้ เหมือนช่อง 3 จะเริ่มหายมึน เริ่มขยับตัวทำอะไรกับเขาบ้าง
เห็นได้จากการร่วมมือกับไลน์ นำละครย้อนหลังลง YouTube มีการตัดตัวอย่างเป็นคลิปไฮไลท์ มีแพลตฟอร์มใหม่ชื่อ mello
และสิ่งที่เป็นปรากฏการณ์ในช่วงนี้ก็คือ ละครเรื่อง บุพเพสันนิวาส
ถ้าถามว่าคืนนี้ลงทุนแมนจะทำอะไร ก็คงต้องตอบว่ารอดูละครเรื่องนี้
ถึงแม้ว่าละครเรื่องนี้จะเพิ่งฉายมาได้แค่สัปดาห์เดียว แต่พอมีเรื่องย้อนหลังให้ดูตามได้ใน YouTube แค่นี้ก็เพียงพอที่จะทำให้คนทั้งประเทศติดใจละครนี้ (สังเกตได้จากติดอันดับหนึ่งในเทรนด์ของ YouTube และ Twitter)
ปกติแล้วลงทุนแมนไม่ชอบดูละคร แต่ต้องยอมรับว่าเรื่องนี้มีประเด็นหลายอย่างที่ไม่เหมือนละครไทยปกติเท่าไรนัก
การเปิดมุมมองให้คิดว่าถ้าเอาคนไทยสมัยนี้เข้าไปอยู่ในประวัติศาสตร์สมัยสมเด็จพระนารายณ์มหาราชจะเป็นอย่างไร
จากเรื่องน่าเบื่อที่อยู่ในตำรา ก็ทำให้เราต้องไปค้นหาข้อมูลว่าจริงๆ แล้วแต่ละบุคคลในสมัยนั้นเคยทำอะไรให้กับประเทศไว้บ้าง
เมื่อได้รู้มากขึ้น ก็ต้องทึ่งกับความเก่งของคนไทยที่ทำการค้ากับต่างประเทศในช่วงสมัยนั้นมากขึ้นไปอีก
รู้ไหมว่า ในสมัยสมเด็จพระนารายณ์มหาราช อยุธยาเคยเป็นเมืองที่มีประชากรมากถึง 1 ล้านคน และเป็นเมืองที่มีประชากรมากสุดในโลกในตอนนั้น 
แต่นอกจากสาระที่สอดแทรกแล้ว เรื่องนี้ยังมาพร้อมความบันเทิงที่ครบถ้วน
จึงขอชื่นชมผู้ประพันธ์นิยายนี้ และทุกท่านที่เกี่ยวข้องในการผลิตละครเรื่องนี้
พอเป็นแบบนี้ก็ทำให้คิดได้ว่า มันไม่มีหรอก ว่าช่องไหนจะรุ่ง หรือจะร่วง
ทั้งหมดนี้ก็ขึ้นอยู่กับตัวเจ้าของช่องเอง ว่าจะใส่ใจรายละเอียดในเนื้อหาของตัวเองมากขนาดไหน
ถ้าเราทำดีก็มีคนดู ถ้าเราไม่ได้ตั้งใจทำก็คงไม่มีคนติดตาม
คำที่ว่า “ไม่มีใครดูทีวีกันแล้ว” จริงๆแล้วคนก็ยังดูทีวีกันอยู่ ขึ้นอยู่กับว่าเนื้อหาในทีวีดีพอให้เขาดูหรือเปล่า
ถ้าเนื้อหาของเราดีจริง และรู้จักใช้เครื่องมือ หรือ แพลตฟอร์มสมัยใหม่ อาจจะเสริมให้คนกลับมาดูทีวีมากขึ้นด้วยซ้ำ..
----------------------
<ad> หนังสือลงทุนแมน 2.0 รอบ pre-order ลดพิเศษ 15% เหลือ 213 บาท
หนังสือล็อตนี้จะมาพร้อมลายเซ็นสไตล์ลงทุนแมน มีจำนวนจำกัด หมดแล้วหมดเลย
สั่งได้ที่ลิ้งค์นี้  
----------------------